b'\n_START_ARTICLE_\nIsabelle de Hainaut\n_START_SECTION_\nTinere\xc8\x9bea\n_START_PARAGRAPH_\nElisabeta s-a n\xc4\x83scut la Valenciennes, fiind fiica contelui Balduin al V-lea de Hainaut cu contesa Margareta I de Flandra. \xc3\x8enc\xc4\x83 de c\xc3\xa2nd avea v\xc3\xa2rsta de un an, tat\xc4\x83l ei a promis-o spre c\xc4\x83s\xc4\x83torie lui Henric, viitorul conte de Champagne. Henric era nepotul Adelei de Champagne, care era regina Fran\xc8\x9bei. \xc3\x8en anul 1179, cei ta\xc8\x9bi au depus jur\xc4\x83m\xc3\xa2nt c\xc4\x83 vor proceda la c\xc4\x83s\xc4\x83toria copiilor, \xc3\xaens\xc4\x83 \xc3\xaen cele din urm\xc4\x83 Balduin a fost de acord mai t\xc3\xa2rziu s\xc4\x83 o c\xc4\x83s\xc4\x83toreasc\xc4\x83 pe Elisabeta cu regele Filip al II-lea al Fran\xc8\x9bei.\n_START_SECTION_\nRegin\xc4\x83 a Fran\xc8\x9bei\n_START_PARAGRAPH_\nC\xc4\x83s\xc4\x83toria cu regele Filip August a avut loc \xc3\xaen data de 28 aprilie 1180, la Bapaume \xc8\x99i a adus ca dot\xc4\x83 comitatul Artois. C\xc4\x83s\xc4\x83toria a fost aranjat\xc4\x83 de c\xc4\x83tre unchiul s\xc4\x83u pe linie matern\xc4\x83 Filip I de Flandra, care era la acea vreme consilier al regelui._NEWLINE_Elisabeta a fost \xc3\xaencoronat\xc4\x83 ca regin\xc4\x83 a Fran\xc8\x9bei la Saint-Denis \xc3\xaen ziua de 28 mai 1180. Dat fiind c\xc4\x83 Balduin al V-lea se revendica pe bun\xc4\x83 dreptate ca fiind descendent din Carol cel Mare, cronicarii vremii au v\xc4\x83zut \xc3\xaen aceast\xc4\x83 c\xc4\x83s\xc4\x83torie o uniune \xc3\xaentre Dinastia Carolingian\xc4\x83 \xc8\x99i Dinastia Cape\xc8\x9bienilor._NEWLINE_Mariajul nu a fost pe placul reginei-mam\xc4\x83 Adela de Champagne, dat fiind c\xc4\x83 el \xc3\xaensemna totodat\xc4\x83 respingerea m\xc3\xa2inii nepotului ei Henric de Champagne \xc8\x99i sl\xc4\x83birea influen\xc8\x9bei ei asupra celorlalte rude._NEWLINE_De\xc8\x99i Elisabeta a fost l\xc4\x83udat\xc4\x83 de c\xc4\x83tre contemporani pentru virtu\xc8\x9bile sale, ea nu a reu\xc8\x99it s\xc4\x83 c\xc3\xa2\xc8\x99tige afec\xc8\x9biunea regelui Filip al II-lea, din cauz\xc4\x83 c\xc4\x83 nu a reu\xc8\x99it s\xc4\x83 \xc3\xaei ofere un mo\xc8\x99tenitor. \xc3\x8entre timp, Filip August a \xc3\xaenceput \xc3\xaen 1184 un r\xc4\x83zboi \xc3\xaempotriva Flandrei \xc8\x99i, \xc3\xaenfuriat c\xc4\x83 Balduin al V-lea \xc3\xaei sprijinea pe du\xc8\x99manii s\xc4\x83i, a convocat un conciliu la Sens cu scopul de a o repudia pe Elisabeta de Hainaut. Potrivit cronicii lui Gislebert de Mons, Elisabeta a ap\xc4\x83rut atunci descul\xc8\x9b\xc4\x83, ca un penitent, \xc3\xaen bisericile ora\xc8\x99ului, c\xc3\xa2\xc8\x99tig\xc3\xa2nd astfel simpatia publicului._NEWLINE_Unchiul regelui, Robert I de Dreux, s-a interpus cu succes acestei situa\xc8\x9bii, astfel \xc3\xaenc\xc3\xa2t Elisabeta nu a mai fost repudiat\xc4\x83, mai ales c\xc4\x83 acest lucru ar fi \xc3\xaensemnat pierderea provinciei Artois de c\xc4\x83tre coroana Fran\xc8\x9bei._NEWLINE_\xc3\x8en cele din urm\xc4\x83, la 5 septembrie 1187, ea dat na\xc8\x99tere mult doritului mo\xc8\x99tenitor, viitorul rege Ludovic al VIII-lea.\n_START_SECTION_\nMoartea\n_START_PARAGRAPH_\nCea de a doua sarcin\xc4\x83 a a Elisabetei de Hainaut a fost extrem de dificil\xc4\x83. Pe 14 martie 1190, ea a n\xc4\x83scut doi gemeni, numi\xc8\x9bi Robert \xc8\x99i Filip. Datorit\xc4\x83 complica\xc8\x9biilor din timpul na\xc8\x99terii, Elisabeta a murit a doua zi \xc8\x99i a fost \xc3\xaenmorm\xc3\xa2ntat\xc4\x83 \xc3\xaen catedrala Notre-Dame de Paris. \xc3\x8enc\xc4\x83 nu \xc3\xa2mplinise 20 de ani \xc8\x99i a mult\xc4\x83 lume a fost \xc3\xaendoliat\xc4\x83 pe str\xc4\x83zile Parisului, dat fiind c\xc4\x83 fusese o regin\xc4\x83 popular\xc4\x83._NEWLINE_Cei doi gemeni nu au tr\xc4\x83it mai mult de patru zile, am\xc3\xa2ndoi sting\xc3\xa2ndu-se pe 18 martie 1190. Fiul ei, Ludovic i-a succedat \xc3\xaen pozi\xc8\x9bia de conte de Artois. \xc3\x8en cele din urm\xc4\x83, dota Elisabetei (provincia Artois) a revenit coroanei franceze dup\xc4\x83 moartea lui Filip al II-lea, c\xc3\xa2nd Ludovic a urcat pe tron ca Ludovic al VIII-lea.'